<classify> KATIKA operesheni ya kuwakamata wakwepaji kodi inayoendelea katika maeneo mbalimbali ya Kariakoo, Mamlaka ya Mapato nchini TRA imesema imewakamata wafanyabiashara watatu.Wafanyabiashara hao wamekamatwa kwa kosa la kutaka kusafirisha mizigo bila kuwa na risiti halisi na halali zinazotolewa kupitia kwenye mashine za kielektroniki za kodi EFDs. Katika operesheni ya juzi, Meneja Mkoa wa Kodi Kariakoo, Warioba Kanire alitoa maelezo ya matukio matatu akisema mfanyabiashara wa kwanza kukamatwa ni Emmanuel Luvanda katika mtaa wa Muhonda ambaye ni msafirishaji wa mizigo inayokwenda mikoa ya Kusini.Alisema walijiridhisha mizigo ina risiti lakini hakuna iliyotolewa kupitia mashine ya EFD bali wanatumia kitabu cha risiti chenye Namba ya Utambulisho wa Kodi Tin namba 134222689. Tumebaini kuna upungufu wa kutokuwa na mashine.Tumemwagiza mwakilishi afike TRA Gerezani tumuadhibu kwa kukosa mashine, aelekezwe kununua na kuitumia, alisema. Kutokuwa na mashine ni sawa na kuuza bila risiti na faini yake ni kuanzia Sh milioni tatu hadi Sh milioni 4.5, alisema meneja huyo.Katika kituo cha pili mtaa wa Masasi na Ndanda Kariakoo alisema walimkuta msafirishaji mizigo, Arusha United Cargo na kubaini baadhi ya mizigo ina risiti ya siku za nyuma ikiwemo miezi ya Septemba na Oktoba mwanzoni.Alisema pia katika kituo hicho cha pili wana mizigo wanayohisi bei iliyoandikwa kwenye risiti ni ndogo zaidi ya thamani ya mizigo. Hapa pia hatujaona mashine, alisema meneja huyo na kuongeza mfanyabiashara kumiliki mashine ni hatua moja na kuitumia ni nyingine.Tumemwagiza mmiliki afike ofisi za TRA kuonesha waliponunua mizigo na ile ambayo wameitilia shaka wataichukua, alisema. Pia alisema walibaini kuwa gari lenye namba ya usajili T 473 BBC linalosafirisha mizigo ya Joshua Kimaro, Tin namba 109360570 anayotumia ni yake binafsi na sio ya biashara.Alisema Kimaro anatakiwa ajiandikishe ili Tin iwe ya biashara na kwa kuwa anapokea mizigo msafirishaji lazima awe na Tin ya biashara. Juhudi za TRA za kuhakikisha kodi inalipwa kwa usahihi, zilichagizwa na gazeti hili baada ya uchunguzi uliobaini mbinu mbalimbali wanazozitumia wafanyabiashara kukwepa kodi.Katika hatua nyingine, TRA imechangia Sh milioni 25 kwa ajili ya ujenzi wa maabara ya kompyuta katika Shule ya Sekondari Misitu iliyopo Wilaya ya Ilala, jijini Da es Salaam.Hatua hiyo inakuja wakati Kamishna Mkuu wa TRA, Charles Kichere alipokuwa mgeni rasmi katika mahafali ya tisa ya kidato cha nne katika shule hiyo ambapo wanafunzi 205 wanaotarajia kuhitimu masomo yao mara baada ya kufanya mtihani wa Taifa mwezi Novemba, mwaka huu. Kichere alisema kiasi hicho cha fedha kitachangia ujenzi wa maabara ya kompyuta na kuwafanya wanafunzi kujifunza na kuongeza uelewa zaidi wa masuala ya teknolojia.Mwenyekiti wa Bodi ya Shule hiyo, Malima Clement aliishukuru TRA kwa kuchangia ujenzi maabara hiyo na kuahidi kushirikiana na wajumbe wa Bodi ya shule na wazazi kuhakikisha vifaa vinapatikana kwa ajili ya wanafunzi kujifunza jengo litakapokamilika.Shule ya Misitu ni moja ya shule zenye Vilabu vya Kodi kwa shule za Sekondari na mwaka huu ilishika nafasi ya tatu kwa uwasilishaji mada za masuala ya kodi katika mashindano ya 11 ya vilabu vya kodi mikoa wa Dares Salaam na Pwani yaliyofanyika karibuni Chuo cha Kodi.  <topic>: KITAIFA 